Iraq mungdan kata matut manoi byin nga ai gasat gala majan a majaw jam jau hkrum sha nga ai mung chying sha ni hpe makawp maga ya lam galaw ya na matu Wa Sarabyin Francis lajin dat nga ai. Grau nna laja lana gasat gala lam byin nga ai Mosul mare hta chyat rawng nga ai mung chying sha ni a matu akyu hpyi ya ai lam Wa Sarabyin galaw lai wa ai.
Amerian hpyen hpung ni kaw nna nbungli bawm ni jahkrat garum ya ai hte Iraq hpyen la ni kaw nna, Iraq mungdan a nambat lahkawng kaba dik mare rai nga ai Mosul mare hta shara la nga ai IS Islamist hpyen hpung ni hpe gasat shamyit ai lam galaw nga ai rai nga ai. Nbungli kaw nna bawm ni nhtum nni jahkrat bun ai majaw mung chying sha ni marai (200) jan si hkrum lai wa ma ai re nga ai. Ndai shiga ni a majaw lai wa sai bat masum ya shani, San Peter pa kaba hta Angelus ahkyu hpyi na matu du hpawng nga ai shawa hpawng hpe mungga shaga ngut ai hpang, Iraq mung chying sha ni a matu lajin ai lam Wa Sarabyin galaw dat ai rai nga ai.
Iraq mungdan majan a majaw jam jau hkrum sha nga ai tsin yam hkrum masha ni a matu myit hta grai hkra machyi myit npyaw nga ai lam Wa Sarabyin Francis tsun shapraw let, majan lapran matep hkrum nga ai Iraq mung chying sha ni hpe makawp maga ya lu na matu galaw lu ai lam yawng hpe n byin nmai hkyak hkyak galaw ya ga nga nna Wa Sarabyin tsun lajin lam galaw dat nga ai lam Vatican radio kaw nna shana dat ma ai.
Source: Vatican Radio
Editor and Publisher by - Joseph La Nan @ RVA
kac_Latn kac_Latn kac_Latn eng_Latn eng_Latn